Google şi-a actualizat aplicaţia Maps de pe iOS şi Android, incluzând şi sugestii legate de mersul cu servicii de ride sharing şi cu bicicleta. Au ajuns inclusiv în România. Am observat că în zona Public Transport, dacă selectezi More Routes o să apară la capăt şi sugestia Uber şi Bolt, cu tarifele aferente.

Ar trebui să avem şi sugestii legate de mersul cu bicicleta, dar acestea nu mi-au apărut încă în aplicaţie. E vorba despre aplicaţia de pe iOS deocamdată, iar pe Android nu am remarcat încă această noutate (vine în valuri pe parcursul următoarei săptămâni). E o funcţie utilă pentru cei care vor să vadă centralizat atât rutele de urmat cu transportul în comun, cu bicicleta, mersul pe jos sau Uber.

Apreciez că scrie şi preţul pentru cursele de tip ride sharing. Acolo unde apare şi opţiunea bicicletei, Google Maps afişează rute speciale care iau în calcul pistele de bicicletă şi zonele adecvate sau neafectate de lucrări stradale (ceva ce în Bucureştiul haotic e cam greu acum).

Pentru început aceste noutăţi ajung în Google Maps în 30 de ţări de pe glob, iar România se numără printre ele. Ar fi drăguţ să fie incluse şi trotinetele electrice în ecuaţie, dar la ce discuţie şi tam-tam se face pe seama lor, cred că încă nu e momentul, la noi cel puţin.